น้ำมัน,ทองคำพุ่งแรง/หุ้นสหรัฐปิดลง
หุ้นดาวโจนส์ปิดลบ 65.38 จุด นักลงทุนไม่มั่นใจเจรจารัสเซีย-ยูเครนด้านราคาน้ำมันพุ่ง 3.58 ดอลลาร์ ขณะที่ทองคำบวกแรง 21 ดอลลาร์
31 มี.ค. 2565

ดัชนีเฉลี่ยอุตสาหกรรมดาวโจนส์ปิดที่ 35,228.81 จุด ลดลง 65.38 จุด หรือ -0.19%, ดัชนี เอสแอนด์พี 500 ปิดที่ 4,602.45 จุด ลดลง 29.15 จุด หรือ -0.63% และ แนสแดค ปิดที่ 14,442.27 จุด ลดลง 177.36 จุด หรือ -1.21%ตลาดหุ้นนิวยอร์กเคลื่อนไหวในแดนลบตั้งแต่ตลาดเปิดทำการ เนื่องจากนักลงทุนเริ่มไม่มั่นใจว่าการเจรจาสันติภาพระหว่างรัสเซียและยูเครนจะสามารถบรรลุผล หลังมีรายงานว่ากองกำลังทหารรัสเซียได้ระดมยิงปืนใหญ่ในพื้นที่รอบนอกกรุงเคียฟและเมืองเชอร์นิฮิฟ แม้ว่ารัสเซียเพิ่งให้คำมั่นสัญญาว่าจะลดปฏิบัติการทางทหารรอบกรุงเคียฟซึ่งเป็นเมืองหลวงของยูเครนก็ตามด้านสัญญาน้ำมันดิบเวสต์เทกซัส อินเตอร์มีเดียต หรือไลต์สวีตครูด งวดส่งมอบเดือนพฤษภาคม เพิ่มขึ้น 3.58 ดอลลาร์ ปิดที่ 107.82 ดอลลาร์ต่อบาร์เรล ด้านเบรนต์ทะเลเหนือลอนดอน งวดส่งมอบเดือนพฤษภาคม เพิ่มขึ้น 3.22 ดอลลาร์ ปิดที่ 113.45 ดอลลาร์ต่อบาร์เรล หลังจากสำนักงานสารสนเทศด้านการพลังงานของรัฐบาลสหรัฐ (EIA) รายงานว่า สต็อกน้ำมันดิบสหรัฐลดลง 3.4 ล้านบาร์เรลในสัปดาห์ที่สิ้นสุดวันที่ 25 มี.ค. ซึ่งมากกว่าที่นักวิเคราะห์ในโพลสำรวจของเอสแอนด์พี โกลบอล แพลทส์คาดว่าจะลดลงเพียง 1.7 ล้านบาร์เรล นอกจากนี้ ตลาดน้ำมันยังได้รับปัจจัยบวกจากความไม่แน่นอนที่ว่าการเจรจาสันติภาพระหว่างรัสเซียและยูเครนจะเป็นไปในทางที่ดี ขณะที่ ราคาทองคำโคเม็กซ์งวดส่งมอบเดือนมิถุนายน เพิ่มขึ้น 21.00 ดอลลาร์ ปิดที่ 1,939.00 ดอลลาร์ต่อออนซ์